壽徐尉
作者：趙福元
朝代：宋

paragraphs: 神幔亭駕斗浮丹巘，扁題密鏤黄金篆。
淋漓羽蓋森鸞旂，仙凡不隔蟠桃宴。
紅雲垂地醉壺天，真珠爲漿玉爲饌。
中有一人長眉青，紫錦荷囊燦星弁。
金昆玉友相追隨，烏戟琱戈光轉炫。
皇覽徐公百不憂，衮衮慶源由積善。
綵童宣敕呼瑞麟，金鏁掣雷奔虎殿。
瓊胎掇入孔釋送，精神秋水目如電。
抱琴來訪矩庾仙，溉竹南牆弄詩卷。
手持造化發生柄，和氣噓枯徧翹端。
一同按譜學鳴弦，里巷生春無蹇連。
豈弟君子民父母，肇跡溫麻未之見。
肘邊疊組斗纍纍，五鶚搏空交剡薦。
綠綈聯翩閶闔門，催入筍班陪翠輦。
九重宣補舜衣裳，吐出胸中五色線。
周公拜前曾拜後，聖朝自有雲屏典。
朱顔蒼鬢侍玉皇，九轉金丹開鼎鉉。
芹香儒館忻獻歌，願乞餘圭及雞犬。